b'\n_START_ARTICLE_\nRadikal (kemija)\n_START_PARAGRAPH_\nRadikali oz. prosti radikali so v kemiji atomi, molekule, ioni ali kompleksi, ki imajo neparno \xc5\xa1tevilo elektronov. Radikali imajo lahko bodisi pozitiven bodisi negativen naboj ali pa so nevtralni. Neparni elektroni dajejo radikalom visoko kemi\xc4\x8dno reaktivnost._NEWLINE_Izraza "radikal in "prosti radikal" se pogosto ena\xc4\x8di, vendar je glavna razlika med njima ta, da se radikal pojavlja v obliki funkcionalnih skupin, vezanih na neke spojine, prosti radikal pa se pojavlja samostojno, tj. ni vezan na neko drugo spojino._NEWLINE_Radikali so pomembni pri procesu gorenja, atmosferski kemiji, plazemski kemiji, polimerizaciji, biokemiji in mnogih drugih kemi\xc4\x8dnih procesih, med drugim tudi pri \xc4\x8dlove\xc5\xa1ki fiziologiji. Primera tega sta superoksid in du\xc5\xa1ikov oksid, ki uravnavata (regulirata) mnoge biolo\xc5\xa1ke procese, kot je uravnavanje kr\xc4\x8denja krvnih \xc5\xbeil.\n_START_SECTION_\nNastanek\n_START_PARAGRAPH_\nProsti radikali v telesu nastajajo neprestano. Deloma nastajajo naravno, kot neza\xc5\xbeeleni produkti pri nepopolnem celi\xc4\x8dnem dihanju. Nekaj jih tvorijo bele krvne celice, da z njimi napadajo bakterije. Ve\xc4\x8dino kisika, ki ga vdihujemo pri dihanju (pribli\xc5\xbeno 95\xc2\xa0%) porabijo celice za presnovo, torej za proizvodnjo energije. Preostali kisik pa se porabi za nastanek prostih radikalov. Gre za normalen fiziolo\xc5\xa1ki proces. Ti radikali nam koristijo, dokler so pod nadzorom. Veliko radikalov pa lahko nastane tudi zaradi vnosa razli\xc4\x8dnih telesu tujih snovi (pesticidi, katran, umetna barvila, konzervansi, zdravila) ali zaradi izpostavljenosti ionizirajo\xc4\x8demu sevanju. Seveda se je tem stvarem mo\xc4\x8d izogibati, nikakor pa ne v celoti izogniti. Prav tako se ne moremo izogniti radikalom, ki nastajajo v telesu naravno. Kljub temu, da radikali v nas nastajajo neprestano, na\xc5\xa1e telo ne postane \xc5\xbearko, tako kot se npr. pokvari ma\xc5\xa1\xc4\x8doba na zraku. V \xc5\xbeivih bitjih so se namre\xc4\x8d razvili mnogi mehanizmi, ki zmanj\xc5\xa1ujejo nastajanje radikalov, jih odstranjujejo in popravljajo \xc5\xa1kodo, ki so jo ti \xc5\xbee povzro\xc4\x8dili. Tovrstni mehanizmi potrebujejo za svoje delovanje razli\xc4\x8dne snovi, ki jih dobimo s hrano, predvsem s sadjem, zelenjavo, pa tudi z zdravilnimi rastlinami.\n_START_SECTION_\nMerjenje\n_START_PARAGRAPH_\nDo sedaj so se prosti radikali merili le v raziskovalnih centrih z zelo zahtevno metodo, imenovano elektronska spinska resonanca. Zahvaljujo\xc4\x8d novi revolucionarni metodi pa je danes mo\xc5\xbeno ambulantno merjenje nivoja prostih radikalov (iz kapljice krvi). Kapljico krvi se da v posebno epruveto z reagentom, temu se doda \xc5\xa1e drug reagent in nato se polo\xc5\xbei epruveto v aparat, ki zmes pribli\xc5\xbeno eno minuto centrifugira. Potem naprava na podlagi fotometri\xc4\x8dne analize dolo\xc4\x8di koli\xc4\x8dino prostih radikalov._NEWLINE_Koli\xc4\x8dino prostih radikalov se v Sloveniji da izmeriti v diagnosti\xc4\x8dnem centru v La\xc5\xa1kem, kjer imajo prvi pri nas tovrstno napravo, imenovano Fras 3. Meritev traja nekaj minut in je cenovno dostopna, postopek pa nebole\xc4\x8d. V primeru pove\xc4\x8danih vrednosti prostih radikalov se priporo\xc4\x8da u\xc5\xbeivanje antioksidantov._NEWLINE_Enota za merjenje prostih radikalov je U.CARR.'